|  |  |
| --- | --- |
| A blue square with yellow stars and red numbers  Description automatically generated |  |

2. pielikums

projektu ideju pieteikumu atlases nolikumam

Eiropas Savienības kohēzijas politikas programmas 2021.–2027. gadam 4.4.1. specifiskā atbalsta mērķa “Veicināt nabadzības vai sociālās atstumtības riskam pakļauto personu sociālo integrāciju, izmantojot sociālās inovācijas”

4.4.1.1. pasākuma “Atbalsts jaunām pieejām sabiedrībā balstītu sociālo pakalpojumu sniegšanā”

**atklātas** **projektu ideju pieteikumu atlases vērtēšanas kritēriji un to piemērošanas metodika**

**Vispārējie principi:**

1. Ideju pieteikumi jāvērtē saskaņā ar Sabiedrības integrācijas fonda padomes 2024. gada 1. novembra lēmumā apstiprinātā Eiropas Savienības kohēzijas politikas programmas 2021.–2027. gadam 4.4.1. specifiskā atbalsta mērķa “Veicināt nabadzības vai sociālās atstumtības riskam pakļauto personu sociālo integrāciju, izmantojot sociālās inovācijas” 4.4.1.1. pasākuma “Atbalsts jaunām pieejām sabiedrībā balstītu sociālo pakalpojumu sniegšanā” projektu ideju pieteikumu atlases nolikuma (turpmāk tekstā – nolikums) 3. punktā noteiktajiem administratīvajiem, vienotajiem un kvalitātes vērtēšanas kritērijiem.
2. **Katrā kritērijā ir jāsniedz vērtējuma pamatojums**. Pamatojumiem jābūt rakstītiem lietišķā valodā, pietiekami detalizētiem, konkrētiem, objektīviem un argumentētiem, balstītiem uz faktiem un idejas pieteikumā pieejamo informāciju; jāizvairās no vispārējām un deklaratīvām frāzēm, pamatojums nedrīkst būt interpretējams.
3. Vērtējot ideju pieteikumu atbilstību kvalitātes vērtēšanas kritērijiem, jāņem vērā ne tikai atsevišķā pieteikuma sadaļā sniegtā informācija, bet idejas pieteikumā kopumā (veidlapas visās sadaļās un pielikumos, ja tādi ir) pieejamā informācija un prezentācija, kuru sniedz tie idejas pieteikuma iesniedzēji, kuri kvalitātes vērtēšanas kritērijos ieguvuši vismaz minimālo punktu skaitu.
4. Vērtēšanā var ņemt vērā ne tikai idejas pieteikumā pieejamo informāciju, bet arī publiskās datu bāzēs, internetā un citos informācijas avotos pieejamu informāciju, taču tai jābūt ticamai un pamatotai; vērtējumu nevar balstīt uz pieņēmumiem vai citu informāciju, ko nav iespējams pārbaudīt vai pierādīt. Ja vērtētāja rīcībā ir kāda informācija, kas var ietekmēt idejas pieteikuma vērtējumu (piemēram, ideja dublē citas līdzīgas aktivitātes, kas var radīt dubultā finansējuma risku), jānorāda konkrēti fakti un informācijas avoti, kas pamato un pierāda vērtētāja sniegto informāciju.
5. Ja vērtējums tiek samazināts, skaidri jānorāda, par kādām kļūdām/nepilnībām/trūkumiem tas ir samazināts, sevišķi gadījumos, kad idejas pieteikums tiek novērtēts zemāk nekā minimāli nepieciešamais punktu skaits, kas var būt par iemeslu idejas pieteikuma noraidīšanai.
6. Ja metodiskajos norādījumos sniegtie skaidrojumi par punktu piešķiršanas metodiku precīzi neatbilst konkrētajam idejas pieteikumam, vērtētājam jāpiemēro tuvākais norādītais vērtējums, to interpretējot atkarībā no attiecīgā pieteikuma specifikas, un jāsniedz argumentēts pamatojums piešķirtajam vērtējumam.
7. Vērtētājs vērtēšanas laikā nedrīkst sazināties ar idejas pieteikuma iesniedzēju. Jautājumu vai neskaidrību gadījumā vērtētājam jāvēršas pie kontaktpersonas Sabiedrības integrācijas fondā.
8. Idejas pieteikumu vērtēšanā izmantojami Ministru kabineta 2023. gada 19. decembra noteikumi “Eiropas Savienības kohēzijas politikas programmas 2021.–2027. gadam 4.4.1. specifiskā atbalsta mērķa “Veicināt nabadzības vai sociālās atstumtības riskam pakļauto personu sociālo integrāciju, izmantojot sociālās inovācijas” 4.4.1.1. pasākuma “Atbalsts jaunām pieejām sabiedrībā balstītu sociālo pakalpojumu sniegšanā” īstenošanas noteikumi” (turpmāk – MK noteikumi Nr. 820).

|  |  |  |  |  |  |
| --- | --- | --- | --- | --- | --- |
| 1. **ADMINISTRATĪVĀS VĒRTĒŠANAS KRITĒRIJI** | | | | | |
| **Nr.** | | **Kritērijs** | **Kritērija iespējamais vērtējums** | **Piemērošanas skaidrojums** | |
| 1.1. | | Idejas pieteikums atbilst nolikuma 2. punktā noteiktajām idejas pieteikuma noformēšanas un iesniegšanas prasībām. (N)[[1]](#footnote-2) | **Jā / Nē** | Pārbauda, vai  idejas pieteikums satur visus nolikumā paredzētos dokumentus (nolikuma 2.1. un 2.2. punkts) – idejas pieteikuma veidlapu, pielikumus (ja attiecināms).  *Tiešais informācijas avots: idejas pieteikums (tai skaitā visi pielikumi).* | |
| 1.2. | | Pieteikuma iesniedzēja un sadarbības partnera (ja attiecināms) juridiskais statuss atbilst nolikuma 1.9. punktā noteiktajam. (N) | **Jā / Nē** | **Pārbauda, vai**  pieteikuma iesniedzējs un sadarbības partneris (ja attiecināms) atbilst vienam no pieteikumu iesniedzējiem noteiktajiem juridiskajiem statusiem: valsts pārvaldes vai pašvaldības iestāde, atvasināta publiska persona, biedrība, nodibinājums vai komersants, tai skaitā sociālais uzņēmums.  Pārliecību par pieteikuma iesniedzēja un sadarbības partnera (ja attiecināms) atbilstību gūst, pārbaudot publiski uzticamās datu bāzēs un tīmekļa vietnēs pieejamo informāciju, piemēram, “Lursoft” datu bāzē vai ekvivalentā/līdzvērtīgā Uzņēmuma reģistra datu bāzē.  *Tiešais informācijas avots: Uzņēmumu reģistra datu bāze vai Lursoft datu bāze. Biedrību un nodibinājumu reģistrs.* | |
| **2. VIENOTIE VĒRTĒŠANAS KRITĒRIJI** | | | | | |
| 2.1. | Projekta mērķis atbilst MK noteikumu Nr. 820 2. punktā noteiktajam Atbalsta programmas mērķim. (N) | | **Jā / Nē** | | **Pārbauda, vai**  projekta mērķis atbilst MK noteikumu 2. punktā noteiktajam Atbalsta programmas mērķim – sekmēt sociālās inovācijas sociālo pakalpojumu jomā, nodrošinot mūsdienīgu, cilvēka vajadzībām atbilstošu un aktuālu sabiedrībā balstītu sociālo pakalpojumu attīstību.  *Tiešais informācijas avots: idejas pieteikuma sadaļas B3.1. un B3.2.* |
| 2.2. | Idejas pieteikumā norādītā mērķa grupa atbilst MK noteikumu Nr. 820 3. punktā noteiktajai mērķa grupai. (N) | | **Jā / Nē** | | **Pārbauda, vai**  idejas pieteikumā norādītā projekta mērķa grupa ir   * pilngadīgas personas un bērni ar invaliditāti; * pilngadīgas personas un bērni ar garīga rakstura traucējumiem, tai skaitā multipliem traucējumiem; * pensijas vecuma personas, tai skaitā personas ar demenci; * bezpajumtnieki vai mājokli zaudējušas personas; * ielu bērni un jaunieši; * personas, kas atkarīgas no atkarību izraisošām vielām un procesiem; * personas, kuras atbrīvotas no ieslodzījuma vietas; * ilgstoši bezdarbnieki; * citas sociālās atstumtības riskam pakļauto personu grupas.   *Tiešais informācijas avots: idejas pieteikuma sadaļas B2. un B3.1.* |

|  |  |  |  |
| --- | --- | --- | --- |
| 1. **KVALITĀTES VĒRTĒŠANAS KRITĒRIJI** | | | |
|  | **Identificēta problēma, pamatota tās aktualitāte**  *Minimālais vērtējums kritērijā, lai idejas pieteikums tiktu apstiprināts, ir 3 punkti* | | |
|  | Atbilstoši mērķa grupas vajadzībām ir identificēta problēma sociālo pakalpojumu jomā, pamatota tās aktualitāte – 5 punkti. | **5** | **Kritērijā piešķir 5 punktus, ja**:  Atbilstoši mērķa grupas vajadzībām ir identificēta problēma un raksturota tās būtība, ietekme uz mērķa grupu un aktualitāte. Ir aprakstīts, vai problēma skar tikai konkrēto iestādi vai organizāciju un vienu pakalpojumu, vai arī tā ir plašāka un ietekmē vairākas jomas vai sistēmas kopumā.  Problēmas apraksts ir skaidrs un saprotams, balstīts uz ticamiem datu avotiem, izvairoties no vispārīgiem apgalvojumiem. Pieteikuma iesniedzējam ir izpratne par mērķa grupu un tās vajadzībām, ir aprakstītas iepriekš veiktās darbības un pieredze identificētās problēmas risināšanā šai vai līdzīgām citām mērķa grupām (ja attiecināms).  **Kritērijā piešķir 3 punktus, ja:**  Projekta nepieciešamība mērķa grupas vajadzību risināšanai ir pamatota vispārīgi, tomēr idejas pieteikumā pieejamā informācija un pieteikuma prezentācijā skaidrotais kopumā ļauj secināt, ka projekts ir nepieciešams. Mērķa grupas un to vajadzības ir aprakstītas.  Problēma ir identificēta, bet bez pamatojuma ar faktiem, vai nav pieejami dati, lai saprastu problēmas būtību. Idejas pieteikumā pieejamā informācija un pieteikuma prezentācija nesniedz pietiekamu pārliecību par aprakstītās situācijas/problēmas aktualitāti, tvērumu un nozīmīgumu.  **Kritērijā piešķir 0 punktus, ja:**  Pieteikuma iesniedzējs apzinājis mērķa grupu, bet nav pamatotas tās vajadzības. Nav skaidri identificēta problēma, kuru paredzēts risināt projekta ietvaros vai nav pamatota projekta nepieciešamība kādas problēmas risināšanai.  Idejas pieteikumā pieejamā informācija nepamato aprakstītās situācijas/problēmas aktualitāti, tvērumu un nozīmīgumu vai arī šāda informācijas nav sniegta.  *Tiešais informācijas avots: idejas pieteikuma sadaļas A1., B3.1. un B3.2., pieteikuma prezentācija.* |
|  | **Risinājuma atbilstība problēmai un mērķa grupas vajadzībām.**  *Minimālais vērtējums kritērijā, lai idejas pieteikums tiktu apstiprināts, ir 3 punkti* | | |
|  | Risinājums ir tieši mērķēts uz identificētās problēmas novēršanu un atbilst mērķa grupas vajadzībām – 5 punkti. | **5** | **Kritērijā piešķir 5 punktus**, ja:  Pieteikuma iesniedzējs ir aprakstījis identificētās problēmas plānoto risinājumu, vienlaikus nosakot mērķi, ko plānots sasniegt, īstenojot konkrēto projektu. Ir norādīts, kā projekta mērķis sniegs ieguldījumu pasākuma mērķa sasniegšanā. Pieteikuma iesniedzēja plānotais risinājums ir efektīvs un pamatots, piedāvātais risinājums pilnībā risina identificēto problēmu un atbilst mērķa grupas vajadzībām, tam ir ilgtermiņa perspektīva  Ir norādīts, vai risinājums ir izstrādāts, ņemot vērā jau iepriekš veiktās darbības problēmas risināšanā (ja attiecināms) un to rezultātus, efektivitāti. Risinājums ir izstrādāts, balstoties uz pieteikuma iesniedzēja un sadarbības partnera (ja attiecināms) pieredzi sociālo pakalpojumu sniegšanā un / vai sociālo inovāciju izstrādē / ieviešanā.  **Kritērijā piešķir 3 punktus,** ja:  Pieteikuma iesniedzējs ir aprakstījis identificētās problēmas plānoto risinājumu, bet tas daļēji atbilst problēmai un tikai daļēji risina identificēto problēmu. Tas risina tikai dažus problēmas aspektus un ir nepietiekams, lai nodrošinātu būtisku uzlabojumu situācijā. Efektivitāte ir neliela vai tā ir tikai daļēji pamatota, un risinājuma atbilstība ir ierobežota.  Ideja piedāvā pagaidu vai virspusējus risinājumus bez ilgtermiņa perspektīvas.  Idejas pieteikumā un pieteikuma prezentācijā ir sniegts mērķa grupas personu situācijas raksturojums, kā arī aprakstīts, kā projektā paredzētās darbības risinās identificētās problēmas.  **Kritērijā piešķir 0 punktus**, ja:  Plānotais risinājums neattiecas uz identificēto mērķa grupu un tas nav atbilstošs problēmai. Idejas pieteikumā sniegtā informācija nav pietiekama, lai izvērtētu projekta un plānoto aktivitāšu atbilstību un nepieciešamību projektā definēto mērķu un mērķa grupas vajadzību sasniegšanai. Risinājums nav efektīvs, tā efektivitāti nevar noteikt, tai nav sniegts pamatojums.  *Tiešais informācijas avots: idejas pieteikuma sadaļas A1., B3.1. un B3.2., pieteikuma prezentācija.* |
|  | **Risinājums ir inovatīvs un ir definēti inovāciju raksturojošie elementi.**  *Minimālais vērtējums kritērijā, lai idejas pieteikums tiktu apstiprināts, ir 3 punkti* | | |
|  | Risinājums ir inovatīvs vai ietver inovatīvus elementus – 5 punkti. | **5** | **Kritērijā piešķir 5 punktus**, ja:  Risinājums ietver jaunus inovatīvus elementus – pieejas vai pakalpojumus, modeļus u.c., kas tiek izstrādāti un ieviesti, lai sasniegtu pozitīvas pārmaiņas mērķa grupas situācijas risināšanā sociālo pakalpojumu jomā.  Salīdzinot ar esošajiem risinājumiem (ja attiecināms), risinājums daudzos aspektos ir pārāks. Ir aprakstīti jauni procesi vai metodes, modeļi u.c., kas parāda skaidras efektīvas priekšrocības (gan mērķa grupas vajadzībām, gan resursu izmantošanas efektivitātei, gan pakalpojuma pieejamības aspektā u.c.). Sociālā inovācija iekļaujas esošajā sociālo pakalpojumu nodrošināšanas sistēmā, tā ir praktiski īstenojama un varēs tikt reģistrēta kā jauns sociālais pakalpojums vai arī uzlabos jau esošu sociālo pakalpojumu.  **Kritērijā piešķir 3 punktus**, ja:  Risinājums ir inovatīvs, tas ietver dažus inovatīvus elementus, bet lielākoties balstās uz jau esošām pieejām. Inovācija uzlabo konkrētus pašreizējā risinājuma aspektus, bet nemaina risinājuma rīcības pamatus.  Ir aprakstīti jauni procesi vai metodes, kas parāda nelielas priekšrocības salīdzinājumā ar esošo risinājumu.  **Kritērijā piešķir 0 punktus,** ja:  Projekta novitāte nav aprakstīta vai pēc idejas pieteikumā sniegtās informācijas tā nav identificējama, vai inovācija neatbilst identificētajai problēmai / nesniedz priekšrocības, salīdzinot ar esošajiem risinājumiem.  *Tiešais informācijas avots: idejas pieteikuma sadaļa B3.3. un pieteikuma prezentācija.* |
| **3.4.** | **Risinājums ir ilgtspējīgs.**  *Minimālais vērtējums kritērijā, lai idejas pieteikums tiktu apstiprināts, ir 3 punkti* | | |
|  | Risinājums ir ilgtspējīgs – 5 punkti. | **5** | **Kritērijā piešķir 5 punktus**, ja:  Risinājums ne tikai nodrošina tūlītējas sociālās vajadzības, bet arī rada ietekmi ilgtermiņā, kas veicina mērķa grupas labklājību nākotnē.  Idejas pieteikumā aprakstīts un prezentācijā skaidrots sociālā pakalpojuma īstenošanas potenciāls pēc projekta noslēguma, kas ir praktiski īstenojams, apzināti nepieciešamie resursi.  Idejas pieteikumā ir argumentēti pamatojumi, kas liecina par inovatīvā risinājuma dzīvotspēju, piemēram, ka risinājums jau veiksmīgi tiek pielietots citai mērķa grupai vai ir līdzīgi risinājumi, kas darbojas citos reģionos/valstīs (pamatots ar atsaucēm uz datiem).  Vērtējot jāņem vērā, ka tikai valsts vai pašvaldību iestāžu informēšana par sociālo inovāciju nav uzskatāma par sociālās inovācijas ilgtermiņa ietekmes nodrošināšanu.  **Kritērijā piešķir 3 punktus**, ja:  Risinājumam ir potenciāls risināt mērķa grupas problēmu ilgtermiņā.  Idejas pieteikumā un prezentācijā vispārīgi pieminētas sociālā pakalpojuma īstenošanas iespējas pēc projekta noslēguma, apzināti nepieciešamie resursi, taču trūkst konkrētības par ilgtspējas risinājumiem.  **Kritērijā piešķir 0 punktus**, ja:  Risinājums nodrošina tūlītējas sociālās vajadzības, taču nerada ietekmi ilgtermiņā, kas veicinātu mērķa grupas labklājību nākotnē.  Idejas pieteikumā nav aprakstīts sociālā pakalpojuma īstenošanas potenciāls pēc projekta noslēguma vai sociālais pakalpojums netiks turpināts pēc projekta noslēguma.  *Tiešais informācijas avots: idejas pieteikuma sadaļa B3.4. un pieteikuma prezentācija.* |

Minimāli nepieciešamais punktu skaits kvalitātes vērtēšanas kritērijos:

|  |  |
| --- | --- |
| Kritērijs | Minimāli nepieciešamais punktu skaits |
| 3.1. | 3 |
| 3.2. | 3 |
| 3.3. | 3 |
| 3.4. | 3 |
| **Kopējais minimāli nepieciešamais punktu skaits kvalitātes kritērijos** | **12** |

1. (P) – precizējams kritērijs; (N) – neprecizējams kritērijs [↑](#footnote-ref-2)